title: Directiva 2010/18/UE a Consiliului din 8 martie 2010 de punere în aplicare a Acordului-cadru revizuit privind concediul pentru creșterea copilului încheiat de BUSINESSEUROPE, UEAPME, CEEP și CES și de abrogare a Directivei 96/34/CE (Text cu relevanță pentru SEE)

text:
               18.3.2010

               RO

               Jurnalul Oficial al Uniunii Europene

               L 68/13

         DIRECTIVA 2010/18/UE A CONSILIULUI
   din 8 martie 2010
   de punere în aplicare a Acordului-cadru revizuit privind concediul pentru creșterea copilului încheiat de BUSINESSEUROPE, UEAPME, CEEP și CES și de abrogare a Directivei 96/34/CE
   (Text cu relevanță pentru SEE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 155 alineatul (2),
   având în vedere propunerea Comisiei Europene,
   întrucât:

               (1)

               Articolul 153 din Tratatul privind funcționarea Uniunii Europene (TFUE) permite Uniunii să sprijine și să completeze activitățile statelor membre, printre altele în domeniul egalității dintre femei și bărbați în ceea ce privește oportunitățile legate de piața forței de muncă și tratamentul la locul de muncă.

               (2)

               În conformitate cu articolul 155 alineatul (1) din TFUE, dialogul social la nivel Uniunii poate conduce la raporturi contractuale, inclusiv acorduri, în cazul în care patronatul și sindicatele („partenerii sociali”) doresc acest lucru. În conformitate cu articolul 155 alineatul (2) din TFUE, partenerii sociali pot să solicite în comun punerea în aplicare, printr-o decizie a Consiliului la propunerea Comisiei, a acordurilor încheiate de aceștia la nivelul Uniunii în domeniile reglementate de articolul 153 din TFUE.

               (3)

               La 14 decembrie 1995, organizațiile interprofesionale europene generale ale partenerilor sociali (CES, UNICE și CEEP) au încheiat un Acord-cadru privind concediul pentru creșterea copilului, căruia Directiva 96/34/CE a Consiliului din 3 iunie 1996 privind Acordul-cadru privind concediul pentru creșterea copilului încheiat de UNICE, CEEP și CES i-a conferit efecte juridice (1). Respectiva directivă a fost modificată și extinsă la Regatul Unit al Marii Britanii și Irlandei de Nord prin Directiva 97/75/CE a Consiliului (2). Directiva 96/34/CE a contribuit într-o mare măsură la îmbunătățirea posibilităților aflate la dispoziția părinților care lucrează în statele membre, în vederea unei mai bune concilieri între responsabilitățile lor profesionale și cele familiale prin intermediul dispozițiilor în materie de concedii.

               (4)

               În conformitate cu articolul 138 alineatele (2) și (3) din Tratatul de instituire a Comunității Europene („Tratatul CE”) (3), Comisia a consultat partenerii sociali europeni în 2006 și 2007 cu privire la modalitățile de îmbunătățire ulterioară a concilierii între viața profesională, viața privată și viața de familie, în special legislația comunitară existentă cu privire la protecția maternității și concediul pentru creșterea copilului, și cu privire la posibilitatea introducerii unor noi tipuri de concediu familial, cum ar fi concediul de paternitate, concediul de adopție și concediul pentru îngrijirea membrilor familiei.

               (5)

               La 11 septembrie 2008, cele trei organizații interprofesionale europene generale ale partenerilor sociali (CES, CEEP și BUSINESSEUROPE, fosta UNICE) și organizația interprofesională europeană a partenerilor sociali reprezentând o anumită categorie de întreprinderi (UEAPME) au informat Comisia cu privire la intenția lor de a începe negocieri, în conformitate cu articolul 138 alineatul (4) și articolul 139 din Tratatul CE (4), în vederea revizuirii Acordului-cadru privind concediul pentru creșterea copilului încheiat în 1995.

               (6)

               La 18 iunie 2009, aceste organizații au semnat Acordul-cadru revizuit privind concediul pentru creșterea copilului („Acordul-cadru revizuit”) și au adresat o solicitare comună Comisiei de a înainta o propunere de decizie a Consiliului de punere în aplicare a Acordului-cadru revizuit.

               (7)

               În cursul negocierilor lor, partenerii sociali europeni au revizuit în totalitate Acordul-cadru din 1995 privind concediul pentru creșterea copilului. Prin urmare, Directiva 96/34/CE ar trebui să nu fie doar modificată, ci să se abroge și să fie înlocuită cu o nouă directivă.

               (8)

               Deoarece obiectivele directivei, și anume îmbunătățirea concilierii între viața profesională, viața privată și cea de familie pentru părinții care lucrează și a egalității între femei și bărbați în ceea ce privește oportunitățile legate de piața forței de muncă și tratamentul la locul de muncă în întreaga Uniune, nu pot fi realizate în mod satisfăcător de către statele membre și, prin urmare, pot fi mai bine realizate la nivelul Uniunii, Uniunea poate adopta măsuri în conformitate cu principiul subsidiarității prevăzut la articolul 5 din Tratatul privind Uniunea Europeană. În conformitate cu principiul proporționalității, prevăzut la articolul respectiv, prezenta directivă nu depășește ceea ce este necesar pentru realizarea acestor obiective.

               (9)

               Comisia a elaborat propunerea de directivă ținând seama de reprezentativitatea părților semnatare ale Acordului-cadru revizuit, de mandatul lor, de legalitatea clauzelor Acordului-cadru revizuit, precum și de respectarea dispozițiilor relevante privind întreprinderile mici și mijlocii.

               (10)

               Comisia a informat Parlamentul European și Comitetul Economic și Social European cu privire la propunerea sa.

               (11)

               Clauza 1 punctul 1 din Acordul-cadru revizuit, în conformitate cu principiile generale ale dreptului Uniunii în domeniul politicii sociale, prevede faptul că acordul stabilește cerințe minime.

               (12)

               Clauza 8 punctul 1 din Acordul-cadru revizuit prevede faptul că statele membre pot introduce sau aplica dispoziții mai favorabile decât cele prevăzute în acord.

               (13)

               Clauza 8 punctul 2 din Acordul-cadru revizuit prevede faptul că punerea în aplicare a dispozițiilor din acord nu poate constitui un motiv valabil pentru reducerea nivelului general de protecție acordat lucrătorilor în domeniul reglementat de acord.

               (14)

               Statele membre ar trebui să prevadă sancțiuni eficiente, proporționale și cu efect de descurajare în cazul oricărei nerespectări a obligațiilor care decurg din prezenta directivă.

               (15)

               Statele membre pot încredința partenerilor sociali, la cererea comună a acestora, punerea în aplicare a prezentei directive, cu condiția ca respectivele state membre să adopte orice dispoziție necesară care să permită garantarea în orice moment a rezultatelor impuse de prezenta directivă.

               (16)

               În conformitate cu punctul 34 din Acordul interinstituțional pentru o mai bună legiferare (5), statele membre sunt încurajate să elaboreze, pe cont propriu și în interesul Uniunii, propriile lor tabele, care să ilustreze, în măsura posibilului, corespondența între prezenta directivă și măsurile de transpunere și să le facă publice,

         ADOPTĂ PREZENTA DIRECTIVĂ:
   Articolul 1
   Prezenta directivă pune în aplicare Acordul-cadru revizuit privind concediul pentru creșterea copilului încheiat la 18 iunie 2009 de organizațiile interprofesionale europene ale partenerilor sociali (BUSINESSEUROPE, UEAPME, CEEP și CES), acord prevăzut în anexă.
   Articolul 2
   Statele membre stabilesc regimul sancțiunilor aplicabile în cazul încălcării dispozițiilor naționale adoptate în temeiul prezentei directive. Sancțiunile sunt eficiente, proporționale și cu efect de descurajare.
   Articolul 3
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive sau se asigură că partenerii sociali au instituit măsurile necesare printr-un acord până la 8 martie 2012. Statele membre comunică de îndată Comisiei textele actelor respective.
   Atunci când statele membre adoptă aceste acte, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre pot beneficia de o perioadă suplimentară de maximum un an pentru a se conforma prezentei directive, dacă este necesar, pentru a lua în considerare dificultățile speciale sau punerea în aplicare printr-o convenție colectivă. Acestea informează Comisia în acest sens până la 8 martie 2012, menționând motivele pentru care este necesară o perioadă suplimentară.
   (3)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 4
   Directiva 96/34/CE se abrogă de la 8 martie 2012. Trimiterile la Directiva 96/34/CE se interpretează ca trimiteri la prezenta directivă.
   Articolul 5
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 6
   Prezenta directivă se adresează statelor membre.

      Adoptată la Bruxelles, 8 martie 2010.

            Pentru Consiliu

            Președintele

         C. CORBACHO

      (1)  JO L 145, 19.6.1996, p. 4.

      (2)  JO L 10, 16.1.1998, p. 24.

      (3)  Renumerotat ca articolul 154 alineatele (2) și (3) din TFUE.

      (4)  Renumerotate ca articolul 154 alineatul (4) și articolul 155 din TFUE.

      (5)  JO C 321, 31.12.2003, p. 1.

      ANEXĂ

         ACORD-CADRU PRIVIND CONCEDIUL PENTRU CREȘTEREA COPILULUI (REVIZUIT)

         18 iunie 2009

      Prezentul acord-cadru între partenerii sociali europeni, BUSINESSEUROPE, UEAPME, CEEP și CES (și comitetul de legătură Eurocadres/CEC), revizuiește Acordul-cadru privind concediul pentru creșterea copilului, încheiat la 14 decembrie 1995, stabilind cerințele minime privind concediul pentru creșterea copilului, ca mijloc important de conciliere a responsabilităților profesionale și familiale și de promovare a egalității de șanse și de tratament între bărbați și femei.
      Partenerii sociali europeni solicită Comisiei să înainteze prezentul acord-cadru Consiliului pentru ca, printr-o decizie a Consiliului, aceste cerințe să devină obligatorii în statele membre ale Uniunii Europene.
      I.   Considerații generale

                  1.

                  Având în vedere Tratatul CE, în special articolele 138 și 139 (1);

                  2.

                  Având în vedere articolul 137 alineatul (1) litera (c) și articolul 141 din Tratatul CE (2) și principiul tratamentului egal [articolele 2, 3 și 13 din Tratatul CE (3)] și legislația secundară întemeiată pe acesta, în special Directiva 75/117/CEE a Consiliului privind apropierea legislațiilor statelor membre referitoare la aplicarea principiului egalității de remunerare între lucrătorii de sex masculin și cei de sex feminin (4); Directiva 92/85/CEE a Consiliului privind introducerea de măsuri pentru promovarea îmbunătățirii securității și a sănătății la locul de muncă în cazul lucrătoarelor gravide, care au născut de curând sau care alăptează (5); Directiva 96/97/CE a Consiliului de modificare a Directivei 86/378/CEE privind aplicarea principiului egalității de tratament între bărbați și femei în cadrul regimurilor profesionale de securitate socială (6); și Directiva 2006/54/CE a Parlamentului European și a Consiliului privind punerea în aplicare a principiului egalității de șanse și al egalității de tratament între bărbați și femei în materie de încadrare în muncă și de muncă (reformată) (7);

                  3.

                  Având în vedere Carta drepturilor fundamentale a Uniunii Europene din 7 decembrie 2000 și articolele 23 și 33 ale acesteia referitoare la egalitatea între femei și bărbați și concilierea între viața profesională, viața privată și viața de familie;

                  4.

                  Având în vedere raportul Comisiei din 2003 privind punerea în aplicare a Directivei 96/34/CE a Consiliului din 3 iunie 1996 privind Acordul-cadru privind concediul pentru creșterea copilului încheiat de UNICE, CEEP și CES;

                  5.

                  Având în vedere obiectivul Strategiei de la Lisabona pentru creștere economică și ocuparea forței de muncă de creștere a ratelor globale de ocupare a forței de muncă la 70 %, a ratelor de ocupare a forței de muncă pentru femei la 60 % și a ratelor de ocupare a forței de muncă pentru lucrătorii vârstnici la 50 %; având în vedere obiectivele de la Barcelona privind furnizarea de structuri de îngrijire a copiilor; și având în vedere contribuția politicilor menite să îmbunătățească concilierea între viața profesională, viața privată și viața de familie la atingerea acestor obiective;

                  6.

                  Având în vedere Cadrul de acțiune al partenerilor sociali europeni cu privire la egalitatea dintre bărbați și femei de la 22 martie 2005, în care se abordează sprijinirea echilibrului între viața profesională și cea privată ca domeniu prioritar de acțiune, recunoscându-se în același timp că, pentru a continua realizarea de progrese legate de problema concilierii, trebuie instituită o combinație de măsuri echilibrate, integrate și coerente, care să cuprindă dispoziții în materie de concediu, organizare a muncii și structuri de îngrijire;

                  7.

                  Întrucât măsurile de îmbunătățire a concilierii fac parte dintr-un program de acțiune mai vast menit să răspundă necesităților angajatorilor și celor ale lucrătorilor și să îmbunătățească adaptabilitatea și capacitatea de inserție profesională, în cadrul abordării privind flexicuritatea;

                  8.

                  Întrucât politica familială trebuie să contribuie la realizarea egalității de șanse între femei și bărbați și trebuie privită în contextul schimbărilor demografice, al efectelor îmbătrânirii populației, al eliminării decalajelor dintre generații, al promovării participării femeilor la viața activă și al repartizării responsabilităților familiale între femei și bărbați;

                  9.

                  Întrucât Comisia a consultat partenerii sociali europeni în două etape, în 2006 și 2007, cu privire la concilierea între viața profesională, viața privată și viața de familie și, printre altele, a abordat problema actualizării cadrului de reglementare la nivel comunitar și a încurajat partenerii sociali europeni să evalueze dispozițiile din Acordul-cadru privind concediul pentru creșterea copilului, încheiat de aceștia, în vederea revizuirii sale;

                  10.

                  Întrucât Acordul-cadru privind concediul pentru creșterea copilului din 1995, încheiat de partenerii sociali europeni, a determinat schimbări pozitive, a asigurat convergența strategiilor statelor membre în materie de echilibru între viața profesională și cea privată și a jucat un rol semnificativ la sprijinirea părinților care lucrează din Europa în procesul de obținere a unei mai bune concilieri; cu toate acestea, pe baza unei evaluări comune, partenerii sociali europeni consideră că anumite elemente ale acordului trebuie adaptate sau revizuite pentru a contribui mai bine la îndeplinirea obiectivelor sale;

                  11.

                  Întrucât anumite aspecte trebuie adaptate, luând în considerare diversitatea tot mai mare a populației active și a evoluției societății, inclusiv diversitatea din ce în ce mai mare a structurilor familiale, respectând în același timp legislația națională, convențiile colective și/sau practicile naționale;

                  12.

                  Întrucât, în multe state membre, măsurile luate pentru a incita bărbații să își asume o parte egală a responsabilităților familiale nu au condus la rezultate suficiente; prin urmare, ar trebui adoptate măsuri mai eficiente pentru a încuraja o repartizare mai egală a responsabilităților familiale între femei și bărbați;

                  13.

                  Întrucât în multe state membre există deja o mare varietate de măsuri și practici în materie de politici legate de concedii, de structurile de îngrijire a copiilor și de programele de lucru flexibile, adaptate necesităților lucrătorilor și celor ale angajatorilor și având drept obiectiv sprijinirea părinților în vederea concilierii între viața profesională, viața privată și viața de familie; aceste elemente ar trebui luate în considerare în momentul punerii în aplicare a prezentului acord;

                  14.

                  Întrucât prezentul acord-cadru reprezintă una dintre acțiunile partenerilor sociali europeni în domeniul concilierii între viața profesională și cea privată;

                  15.

                  Întrucât prezentul acord este un acord-cadru care stabilește cerințe și dispoziții minime privind concediul pentru creșterea copilului, separat de concediul de maternitate, și pentru absență de la serviciu din motive de forță majoră și se adresează din nou statelor membre și partenerilor sociali pentru stabilirea condițiilor de acces și a modalităților de aplicare pentru a se ține seama de situația din fiecare stat membru;

                  16.

                  Întrucât dreptul la concediu pentru creșterea copilului în prezentul acord reprezintă un drept individual și, în principiu, nu poate fi cedat, iar statele membre sunt abilitate să îi confere caracter cesionabil. Experiența arată că caracterul cesionabil al concediului poate reprezenta un stimulent pozitiv pentru ca tații să ia acest tip de concediu și, prin urmare, partenerii sociali europeni convin asupra faptului că o parte din concediu nu este cesionabilă;

                  17.

                  Întrucât este important să se ia în considerare necesitățile speciale ale părinților ai căror copii suferă de un handicap sau de o boală pe termen lung;

                  18.

                  Întrucât statele membre ar trebui să prevadă menținerea prestațiilor în natură în cadrul asigurării de boală pe durata minimă a concediului pentru creșterea copilului;

                  19.

                  Întrucât, în momentul punerii în aplicare a prezentului acord, statele membre ar trebui, de asemenea, în funcție de ceea ce este oportun ținând seama de condițiile naționale și de situația bugetară, să prevadă menținerea drepturilor la prestațiile de asigurări sociale ca atare pe durata minimă a concediului pentru creșterea copilului și ar trebui să țină seama de rolul venitului printre alți factori în ceea ce privește luarea concediului pentru creșterea copilului;

                  20.

                  Întrucât experiențele din statele membre au arătat că nivelul venitului pe durata concediului pentru creșterea copilului este un factor care influențează luarea concediului respectiv de către părinți, în special de către tați;

                  21.

                  Întrucât accesul la programe de lucru flexibile le permite părinților să concilieze mai ușor responsabilitățile lor profesionale cu cele parentale și le facilitează reintegrarea la locul de muncă, în special după întoarcerea din concediul pentru creșterea copilului;

                  22.

                  Întrucât regimul de concediu pentru creșterea copilului este destinat sprijinirii părinților care lucrează pe parcursul unei anumite perioade de timp, în vederea menținerii și a promovării participării lor în continuare pe piața muncii; prin urmare, ar trebui să se acorde o mare atenție păstrării contactului cu angajatorul pe durata concediului sau adoptării de dispoziții în vederea revenirii la locul de muncă;

                  23.

                  Întrucât prezentul acord ia în considerare necesitatea de îmbunătățire a cerințelor politicii sociale, de consolidare a competitivității Uniunii Europene și de evitare a impunerii de constrângeri administrative, financiare și juridice într-un mod care ar frâna crearea și dezvoltarea întreprinderilor mici și mijlocii;

                  24.

                  Întrucât partenerii sociali sunt cei mai în măsură să identifice soluții care să corespundă atât nevoilor angajatorilor, cât și celor ale lucrătorilor și trebuie, prin urmare, să li se atribuie un rol special în punerea în aplicare, monitorizarea și evaluarea prezentului acord, în contextul mai larg al altor măsuri de îmbunătățire a concilierii între responsabilitățile profesionale și cele familiale și de promovare a egalității de șanse și de tratament între bărbați și femei,

            PĂRȚILE SEMNATARE CONVIN DUPĂ CUM URMEAZĂ:
      II.   Conținut

         Clauza 1:   Obiect și domeniu de aplicare

                  1.

                  Prezentul acord stabilește cerințele minime menite să faciliteze concilierea între responsabilitățile parentale și profesionale pentru părinții care lucrează, luând în considerare diversitatea din ce în ce mai mare a structurilor familiale, respectând în același timp legislația națională, convențiile colective și/sau practicile naționale.

                  2.

                  Prezentul acord se aplică tuturor lucrătorilor, bărbați și femei, care dețin un contract de muncă sau un raport de muncă, astfel cum sunt acestea definite de legislația, de convențiile colective și/sau de practica în vigoare în fiecare stat membru.

                  3.

                  Statele membre și/sau partenerii sociali nu exclud din domeniul de aplicare al prezentului acord lucrători, contracte de muncă sau raporturi de muncă exclusiv deoarece se referă la lucrători care muncesc cu fracțiune de normă, la lucrători cu contract pe durată determinată sau la persoane care au un contract de muncă sau se află în raporturi de muncă cu un agent de muncă temporară.

         Clauza 2:   Concediul pentru creșterea copilului

                  1.

                  În temeiul prezentului acord, se acordă lucrătorilor, bărbați și femei, dreptul individual la concediu pentru creșterea copilului, pe motiv de naștere sau de adopție a unui copil, pentru a le da posibilitatea de a îngriji copilul respectiv până la o vârstă dată de maximum opt ani care urmează să fie stabilită de statele membre și/sau de partenerii sociali.

                  2.

                  Concediul se acordă pentru o perioadă de cel puțin patru luni și, pentru a promova egalitatea de șanse și de tratament între bărbați și femei, ar trebui, în principiu, să se acorde pe o bază netransferabilă. Pentru a încuraja egalitatea între cei doi părinți în materie de luare a concediului pentru creșterea copilului, cel puțin una dintre cele patru luni se va acorda pe o bază netransferabilă. Modalitățile de aplicare a perioadei netransferabile se stabilesc la nivel național prin intermediul legislației și/sau al convențiilor colective, luând în considerare dispozițiile în materie de concediu existente în statele membre.

         Clauza 3:   Modalități de aplicare

                  1.

                  Condițiile de acces și modalitățile de aplicare a concediului pentru creșterea copilului sunt definite de lege și/sau de convențiile colective din statele membre, cu respectarea cerințelor minime din prezentul acord. Statele membre și/sau partenerii sociali pot, în special:

                              (a)

                              să hotărască dacă concediul pentru creșterea copilului se acordă integral, parțial, fragmentat sau sub formă de credit de timp, luând în considerare atât necesitățile angajatorilor, cât și pe cele ale lucrătorilor;

                              (b)

                              să condiționeze dreptul la concediul pentru creșterea copilului de o perioadă de muncă și/sau de vechime care nu depășește un an. Statele membre și/sau partenerii sociali se asigură, atunci când aplică această dispoziție, că, în cazul unor contracte cu durată determinată succesive cu același angajator, astfel cum sunt definite în Directiva 1999/70/CE a Consiliului cu privire la munca pe durată determinată, durata totală a acestor contracte se ia în considerare în scopul calculării perioadei de vechime în muncă;

                              (c)

                              să definească condițiile în care un angajator, după consultări în conformitate cu legislația națională, cu convențiile colective și/sau practicile naționale, este autorizat să amâne acordarea concediului pentru creșterea copilului din motive justificate legate de funcționarea întreprinderii. Orice dificultate care decurge din aplicarea acestei dispoziții ar trebui să fie rezolvată în conformitate cu legislația națională, cu convențiile colective și/sau practicile naționale;

                              (d)

                              în plus față de litera (c), să autorizeze măsuri speciale pentru a îndeplini cerințele de funcționare și de organizare ale întreprinderilor mici.

                  2.

                  Statele membre și/sau partenerii sociali stabilesc durata preavizului de care dispune lucrătorul pentru a informa angajatorul cu privire la intenția sa de a-și exercita dreptul la concediul pentru creșterea copilului, cu specificarea începutului și a sfârșitului perioadei de concediu. Pentru a fixa durata acestui preaviz, statele membre și/sau partenerii sociali iau în considerare interesele lucrătorilor și pe cele ale angajatorilor.

                  3.

                  Statele membre și/sau partenerii sociali ar trebui să evalueze necesitatea adaptării condițiilor de acces și a modalităților de aplicare a concediului pentru creșterea copilului la nevoile părinților ai căror copii suferă de un handicap sau de o boală pe termen lung.

         Clauza 4:   Adoptare

                  1.

                  Statele membre și/sau partenerii sociali evaluează necesitatea unor măsuri suplimentare pentru a răspunde nevoilor specifice ale părinților adoptivi.

         Clauza 5:   Drepturi legate de contractul de muncă și nediscriminare

                  1.

                  La sfârșitul concediului pentru creșterea copilului, lucrătorii au dreptul de a se întoarce la același loc de muncă sau, dacă acest lucru nu este posibil, la un loc de muncă echivalent sau similar care să corespundă contractului sau raportului lor de muncă.

                  2.

                  Drepturile dobândite sau în curs de a fi dobândite de către lucrător la data la care începe concediul pentru creșterea copilului se mențin ca atare până la sfârșitul acestui concediu. La sfârșitul concediului pentru creșterea copilului se aplică aceste drepturi, inclusiv orice modificare care rezultă din legislația națională, convențiile colective și/sau practicile naționale.

                  3.

                  Statele membre și/sau partenerii sociali definesc regimul contractului sau al raportului de muncă pe perioada concediului pentru creșterea copilului.

                  4.

                  Pentru a se asigura că lucrătorii își pot exercita dreptul la concediul pentru creșterea copilului, statele membre și/sau partenerii sociali iau măsurile necesare pentru a proteja lucrătorii împotriva unui tratament defavorabil sau a concedierii pe motiv de solicitare sau de efectuare a concediului pentru creșterea copilului în conformitate cu legislația națională, convențiile colective și/sau practicile naționale.

                  5.

                  Toate problemele de securitate socială legate de prezentul acord trebuie să fie examinate și determinate de către statele membre și/sau partenerii sociali în conformitate cu legislația națională și/sau convențiile colective naționale, ținând cont de importanța continuității drepturilor la prestații de securitate socială în cadrul diferitelor regimuri, în special asistența medicală.
                  Toate problemele referitoare la venituri legate de prezentul acord trebuie să fie examinate și determinate de către statele membre și/sau partenerii sociali în conformitate cu legislația națională și/sau convențiile colective și practicile naționale, ținând cont de rolul venitului – printre alți factori – în ceea ce privește luarea concediului pentru creșterea copilului.

         Clauza 6:   Reintegrarea la locul de muncă

                  1.

                  Pentru a promova o mai bună conciliere, statele membre și/sau partenerii sociali iau măsurile necesare pentru a se asigura că lucrătorii care revin din concediul pentru creșterea copilului pot solicita modificări ale programului și/sau ale ritmului lor de lucru pentru o anumită perioadă. Angajatorii examinează astfel de cereri și le răspund, ținând seama atât de propriile lor necesități, cât și de cele ale lucrătorilor.
                  Modalitățile prevăzute la prezentul punct se determină în conformitate cu legislația națională, cu convențiile colective și/sau practicile naționale.

                  2.

                  Pentru a facilita reintegrarea la locul de muncă în urma concediului pentru creșterea copilului, lucrătorii și angajatorii sunt încurajați să mențină contactul pe durata concediului și pot adopta dispoziții pentru măsuri adecvate de reintegrare, care urmează a fi hotărâte de către părțile în cauză, luând în considerare legislația națională, convențiile colective și/sau practicile naționale.

         Clauza 7:   Absența de la lucru din motive de forță majoră

                  1.

                  Statele membre și/sau partenerii sociali iau măsurile necesare pentru a autoriza lucrătorii să absenteze de la locul de muncă, în conformitate cu legislația națională, cu convențiile colective și practicile naționale, pe motive de forță majoră în situații de urgență familială, în cazuri de boală sau de accident care fac indispensabilă prezența imediată a lucrătorului.

                  2.

                  Statele membre și/sau partenerii sociali pot specifica condițiile de acces și modalitățile de aplicare pentru clauza 7 punctul 1 și pot limita acest drept la o anumită perioadă de timp pe an și/sau pe caz.

         Clauza 8:   Dispoziții finale

                  1.

                  Statele membre pot aplica sau introduce dispoziții mai favorabile decât cele prevăzute în prezentul acord.

                  2.

                  Punerea în aplicare a dispozițiilor prezentului acord nu constituie un motiv valabil pentru reducerea nivelului general de protecție acordat lucrătorilor în domeniul reglementat de prezentul acord. Aceasta nu aduce atingere dreptului statelor membre și/sau al partenerilor sociali de a elabora, având în vedere circumstanțele aflate în schimbare (inclusiv introducerea netransferabilității), diferite dispoziții legislative, de reglementare sau contractuale, atât timp cât se respectă cerințele minime prevăzute în prezentul acord.

                  3.

                  Prezentul acord nu aduce atingere dreptului partenerilor sociali de a încheia, la nivel adecvat, inclusiv la nivel european, convenții de adaptare și/sau de completare a dispozițiilor sale, pentru a se ține seama de circumstanțe speciale.

                  4.

                  Statele membre adoptă actele cu putere de lege și actele administrative necesare pentru a se conforma deciziei Consiliului în termen de doi ani de la adoptarea acesteia sau se asigură că partenerii sociali instituie măsurile necesare prin acord înainte de sfârșitul acestei perioade. Pentru a se conforma deciziei, statele membre pot beneficia de o perioadă suplimentară de maximum un an, dacă este necesar, pentru a lua în considerare dificultățile speciale sau punerea în aplicare prin convenții colective.

                  5.

                  Prevenirea și soluționarea litigiilor și a plângerilor provenind din aplicarea prezentului acord se realizează în conformitate cu legislația națională, cu convențiile colective și/sau practicile naționale.

                  6.

                  Fără a aduce atingere rolului pe care îl au în acest sens Comisia, tribunalele naționale și Curtea Europeană de Justiție, orice problemă legată de interpretarea prezentului acord la nivel european ar trebui, în primă instanță, să fie înaintată de către Comisie părților semnatare, care vor emite un aviz.

                  7.

                  Părțile semnatare reexaminează aplicarea prezentului acord după cinci ani de la data deciziei Consiliului, dacă acest lucru este solicitat de una dintre părțile la prezentul acord.

         Încheiat la Bruxelles, 18 iunie 2009.

            Pentru CES
            John Monks
            Secretar general
            În numele delegației sindicale

            Pentru BUSINESSEUROPE
            Philippe de Buck
            Director general

            Pentru UEAPME
            Andrea Benassi
            Secretar general

            Pentru CEEP
            Ralf Resch
            Secretar general

         (1)  Renumerotate ca articolele 154 și 155 din TFUE.

         (2)  Renumerotate ca articolul 153 alineatul (1) litera (c) și articolul 157 din TFUE.

         (3)  Articolul 2 din Tratatul CE este abrogat și înlocuit, ca materie, prin articolul 3 din Tratatul privind Uniunea Europeană. Articolul 3 alineatul (1) din Tratatul CE este abrogat și înlocuit, ca materie, prin articolele 3-6 din TFUE. Articolul 3 alineatul (2) din Tratatul CE este renumerotat ca articolul 8 din TFUE. Articolul 13 din Tratatul CE este renumerotat ca articolul 19 din TFUE.

         (4)  JO L 45, 19.2.1975, p. 19.

         (5)  JO L 348, 28.11.1992, p. 1.

         (6)  JO L 46, 17.2.1997, p. 20.

         (7)  JO L 204, 26.7.2006, p. 23.


title: Directiva 2011/28/UE a Comisiei din 4 martie 2011 de modificare a Directivei 91/414/CEE a Consiliului în vederea includerii acidului indolil butiric ca substanță activă și de modificare a Deciziei 2008/941/CE a Comisiei  Text cu relevanță pentru SEE

text:
               5.3.2011

               RO

               Jurnalul Oficial al Uniunii Europene

               L 60/17

         DIRECTIVA 2011/28/UE A COMISIEI
   din 4 martie 2011
   de modificare a Directivei 91/414/CEE a Consiliului în vederea includerii acidului indolil butiric ca substanță activă și de modificare a Deciziei 2008/941/CE a Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 1112/2002 (2) și (CE) nr. 2229/2004 (3) ale Comisiei stabilesc normele detaliate de punere în aplicare a etapei a patra a programului de lucru menționat la articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate, în vederea unei eventuale includeri a acestora în anexa I la Directiva 91/414/CEE. Lista respectivă includea acidul indolil butiric.

               (2)

               În conformitate cu articolul 24e din Regulamentul (CE) nr. 2229/2004, notificatorul și-a retras sprijinul privind includerea substanței active respective în anexa I la Directiva 91/414/CEE în termen de două luni de la primirea proiectului de raport de evaluare. În consecință, Decizia 2008/941/CE a Comisiei din 8 decembrie 2008 privind neincluderea anumitor substanțe active în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin aceste substanțe (4) a fost adoptată privind neincluderea acidului indolil butiric.

               (3)

               În conformitate cu articolul 6 alineatul (2) din Directiva 91/414/CEE, notificatorul inițial (denumit în continuare „solicitantul”) a depus o nouă cerere solicitând aplicarea procedurii accelerate, astfel cum se prevede la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

               (4)

               Cererea a fost transmisă Franței, care a fost desemnată stat membru raportor prin Regulamentul (CE) nr. 2229/2004. Perioada de timp pentru procedura accelerată a fost respectată. Specificațiile substanței active și utilizările indicate sunt identice cu cele care au făcut obiectul Deciziei 2008/941/CE. Cererea respectivă este conformă, de asemenea, cu celelalte cerințe de fond și de procedură de la articolul 15 din Regulamentul (CE) nr. 33/2008.

               (5)

               Franța a evaluat informațiile suplimentare transmise de către solicitant și a pregătit un raport suplimentar. Raportul respectiv a fost comunicat Autorității Europene pentru Siguranța Alimentară (denumită în continuare „autoritatea”) și Comisiei, la data de 26 ianuarie 2010. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la solicitarea Comisiei, autoritatea a prezentat Comisiei, la data de 3 septembrie 2010 (6), concluziile la care a ajuns cu privire la acidul indolil butiric. Proiectul de raport de evaluare, raportul suplimentar și concluziile autorității au fost reexaminate de către statele membre și Comisie în cadrul Comitetului permanent pentru lanțul alimentar și sănătatea animală și au fost finalizate la 28 ianuarie 2011, sub forma raportului de reexaminare al Comisiei referitor la acidul indolil butiric.

               (6)

               Diferitele examinări efectuate au arătat că produsele de protecție a plantelor care conțin acid indolil butiric pot îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și precizate în raportul de reexaminare al Comisiei. Prin urmare, este adecvată includerea în anexa I a acidului indolil butiric, pentru a garanta că, în toate statele membre, autorizațiile pentru produsele de protecție a plantelor care conțin această substanță activă pot fi acordate în conformitate cu dispozițiile directivei menționate.

               (7)

               Fără a aduce atingere acestei concluzii, este oportun să se obțină informații suplimentare privind anumite aspecte specifice. În conformitate cu articolul 6 alineatul (1) din Directiva 91/414/CEE, includerea unei substanțe în anexa I poate face obiectul anumitor condiții. Prin urmare, este necesar să i se impună solicitantului prezentarea unor informații suplimentare care să confirme: absența potențialului de clastogenicitate al acidului indolil butiric, presiunea de vapori a acidului indolil butiric și, în consecință, un studiu de toxicitate prin inhalare și concentrația naturală de fond a acidului indolil butiric în sol.

               (8)

               Înainte de includerea unei substanțe active în anexa I, ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.

               (9)

               Fără a aduce atingere obligațiilor definite în Directiva 91/414/CEE ca urmare a includerii unei substanțe active în anexa I, statele membre ar trebui să dispună de o perioadă de șase luni de la includerea substanței pentru a reexamina autorizațiile existente pentru produsele de protecție a plantelor care conțin acid indolil butiric, pentru a se asigura că cerințele menționate în Directiva 91/414/CEE sunt îndeplinite, în special cele de la articolul 13 și condițiile relevante din anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să fie acordat un termen mai lung pentru prezentarea și evaluarea dosarului complet, prevăzut în anexa III, al fiecărui produs de protecție a plantelor pentru fiecare utilizare preconizată, în conformitate cu principiile uniforme menționate în Directiva 91/414/CEE.

               (10)

               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (7) a arătat că pot interveni dificultăți în interpretarea obligațiilor titularilor de autorizații existente în ceea ce privește accesul la informații. Prin urmare, pentru a se evita noi dificultăți, este necesară clarificarea obligațiilor statelor membre, în special a obligației de a verifica dacă titularul unei autorizații demonstrează că are acces la un dosar care respectă cerințele din anexa II la directiva respectivă. Totuși, această clarificare nu impune nicio altă obligație statelor membre sau titularilor autorizațiilor, în raport cu directivele de modificare a anexei I adoptate până în prezent.

               (11)

               Prin urmare, Directiva 91/414/CEE ar trebui modificată în consecință.

               (12)

               Decizia 2008/941/CE prevede neincluderea acidului indolil butiric și retragerea autorizației acordate pentru produsele de protecție a plantelor care conțin această substanță până la 31 decembrie 2011. Este necesar să se elimine rândul referitor la acidul indolil butiric din anexa la decizia respectivă.

               (13)

               Prin urmare, Decizia 2008/941/CE ar trebui modificată în consecință.

               (14)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Se elimină rândul referitor la acidul indolil butiric din anexa la Decizia 2008/941/CE.
   Articolul 3
   Statele membre adoptă și publică, până la 30 noiembrie 2011 cel târziu, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
   Statele membre aplică aceste acte de la 1 decembrie 2011.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere cu ocazia publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   (1)   Atunci când este necesar, statele membre modifică sau retrag, în conformitate cu Directiva 91/414/CEE, autorizațiile existente pentru produsele de protecție a plantelor care conțin acid indolil butiric ca substanță activă până la 30 noiembrie 2011.
   Până la această dată, statele membre verifică, în special, dacă se respectă condițiile referitoare la acidul indolil butiric din anexa I la directiva respectivă, cu excepția celor din partea B a rubricii corespunzătoare acestei substanțe active, precum și dacă titularul autorizației deține un dosar sau are acces la un dosar care îndeplinește cerințele din anexa II la directiva respectivă, în conformitate cu condițiile prevăzute la articolul 13 din aceasta.
   (2)   Prin derogare de la alineatul (1), pentru fiecare produs de protecție a plantelor autorizat care conține acid indolil butiric fie ca substanță activă unică, fie ca una dintre substanțele active cuprinse în anexa I la Directiva 91/414/CEE până la 31 mai 2011 cel târziu, statele membre reevaluează produsul în conformitate cu principiile uniforme prevăzute în anexa VI la Directiva 91/414/CEE, pe baza unui dosar care îndeplinește cerințele din anexa III la respectiva directivă și luând în considerare partea B a rubricii din anexa I la respectiva directivă cu privire la acidul indolil butiric. Pe baza evaluării respective, statele membre determină dacă produsul îndeplinește condițiile menționate la articolul 4 alineatul (1) literele (b), (c), (d) și (e) din Directiva 91/414/CEE.
   În urma acestei determinări, statele membre:

               (a)

               în cazul unui produs care conține acid indolil butiric ca substanță activă unică, modifică sau retrag autorizația, atunci când este necesar, până la 31 mai 2015 cel târziu; sau

               (b)

               în cazul unui produs care conține acid indolil butiric ca una dintr-o serie de substanțe active, modifică sau retrag autorizația, atunci când este necesar, până la 31 mai 2015 sau până la data stabilită pentru o astfel de modificare sau de retragere în directiva sau directivele respectivă (respective) care a (au) adăugat substanța sau substanțele relevantă (relevante) în anexa I la Directiva 91/414/CEE, oricare dintre acestea este mai recentă.

         Articolul 5
   Prezenta directivă intră în vigoare la data de 1 iunie 2011.
   Articolul 6
   Prezenta directivă se adresează statelor membre.

      Adoptată la Bruxelles, 4 martie 2011.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 168, 27.6.2002, p. 14.

      (3)  JO L 379, 24.12.2004, p. 13.

      (4)  JO L 335, 13.12.2008, p. 91.

      (5)  JO L 15, 18.1.2008, p. 5.

      (6)  Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance indolylbutyric acid (Concluzia evaluării inter pares a riscului utilizării ca pesticid a substanței active acid indolil butiric). EFSA Journal 2010; 8(9):1720. [42 pp.] doi:10.2903/j.efsa.2010.1720. Document disponibil la adresa de internet: www.efsa.europa.eu/efsajournal.htm.

      (7)  JO L 366, 15.12.1992, p. 10.

      ANEXĂ
      La sfârșitul tabelului din anexa I la Directiva 91/414/CEE se adaugă următoarea rubrică:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Data intrării în vigoare

                     Expirarea includerii

                     Dispoziții specifice

                     „333

                     Acid indolil butiric
                     Nr. CAS: 133-32-4
                     Nr. CIPAC: 830

                        acid 4-(1H-indol-3-il)butiric

                     ≥ 994 g/kg

                     1 iunie 2011

                     31 mai 2021

                     PARTEA A
                     Se pot autoriza numai utilizările ca agent de reglare a creșterii plantelor pentru plantele ornamentale.
                     PARTEA B
                     Pentru punerea în aplicare a principiilor uniforme din anexa VI, se iau în considerare concluziile raportului de reexaminare privind acidul indolil butiric, în special apendicele I și II, în forma lor finalizată în cadrul Comitetului permanent pentru lanțul alimentar și sănătatea animală la 28 ianuarie 2011.
                     În cadrul acestei evaluări de ansamblu, statele membre acordă o atenție specială siguranței operatorilor și lucrătorilor. Condițiile de autorizare trebuie să includă folosirea de echipamente de protecție individuală corespunzătoare și măsuri de reducere a riscurilor, pentru a diminua expunerea.
                     Statele membre vizate solicită prezentarea de informații suplimentare care să confirme:

                                 (a)

                                 absența potențialului de clastogenicitate al acidului indolil butiric;

                                 (b)

                                 presiunea de vapori a acidului indolil butiric și, în consecință, un studiu de toxicitate prin inhalare;

                                 (c)

                                 concentrația naturală de fond a acidului indolil butiric în sol.

                           Statele membre vizate se asigură că solicitantul furnizează Comisiei aceste informații de confirmare până la 31 mai 2013.”

         (1)  Detalii suplimentare privind identitatea și specificațiile substanței active se găsesc în raportul de reexaminare.


title: Directiva 2001/57/CE a Comisiei din 25 iulie 2001 de modificare a anexelor la Directivele 86/362/CEE, 86/363/CEE și 90/642/CEE ale Consiliului privind stabilirea conținuturilor maxime de reziduuri de pesticide din și de pe cereale, alimente de origine animală și unele produse de origine vegetală, inclusiv fructe și legumeText cu relevanță pentru SEE.

text:
               03/Volumul 38

               RO

               Jurnalul Ofícial al Uniunii Europene

               228

         32001L0057

               L 208/36

               JURNALUL OFÍCIAL AL UNIUNII EUROPENE

      DIRECTIVA 2001/57/CE A COMISIEI

   din 25 iulie 2001
   de modificare a anexelor la Directivele 86/362/CEE, 86/363/CEE și 90/642/CEE ale Consiliului privind stabilirea conținuturilor maxime de reziduuri de pesticide din și de pe cereale, alimente de origine animală și unele produse de origine vegetală, inclusiv fructe și legume
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 86/362/CEE a Consiliului din 24 iulie 1986 privind stabilirea conținuturilor maxime de reziduuri de pesticide din și de pe cereale (1), astfel cum a fost modificată ultima dată prin Directiva 2001/48/CE (2) și, în special, articolul 10,
   având în vedere Directiva 86/363/CEE a Consiliului din 24 iulie 1986 privind stabilirea conținuturilor maxime de reziduuri de pesticide din și de pe alimente de origine animală (3), astfel cum a fost modificată ultima dată prin Directiva 2001/39/CE (4) și, în special, articolul 10,
   având în vedere Directiva 90/642/CEE a Consiliului din 27 noiembrie 1990 privind stabilirea conținuturilor maxime de reziduuri de pesticide din și de pe unele produse de origine vegetală, inclusiv fructe și legume (5), astfel cum a fost modificată ultima dată prin Directiva 2001/48/CE, în special articolul 7,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (6), astfel cum a fost modificată ultima dată prin Directiva 2001/49/CE a Comisiei (7) și, în special, articolul 4 alineatul (1) litera (f),
   întrucât:

               (1)

               Substanța activă existentă, fluroxipir, a fost inclusă în anexa I la Directiva 91/414/CEE prin Directiva 2000/10/CE a Comisiei (8). Comisia încă nu a stabilit conținuturi maxime armonizate de reziduuri pentru această substanță activă. Armonizarea conținuturilor maxime de reziduuri este indicată atât din punct de vedere al sănătății publice, cât și din punct de vedere comercial.

               (2)

               Urmare a includerii substanței în anexa I, statele membre au autorizat un număr de produse fitosanitare care o conțin în conformitate cu articolul 4 din Directiva 91/414/CEE și au stabilit conținuturi maxime provizorii de reziduuri în conformitate cu articolul 4 alineatul (1) litera (f). Aceste autorizații privesc utilizarea ca erbicid în livezi sau ca erbicid cu aplicare postemergență pe mere, măsline, ceapă, cereale, fânețe și pășuni. În conformitate cu cerințele directivei, aceste conținute și informațiile pe baza cărora au fost stabilite au fost notificate Comisiei. Aceste informații împreună cu datele disponibile din alte surse au fost revizuite și sunt suficiente pentru a stabili unele conținuturi maxime de reziduuri.

               (3)

               În conformitate cu articolul 5 din Directiva 86/363/CEE, conținuturile maxime provizorii de reziduuri pentru produsele de origine animală stabilite în conformitate cu articolul 4 alineatul (1) litera (f) din Directiva 91/414/CEE trebuie să fie indicate în anexa II la Directiva 86/363/CEE.

               (4)

               La includerea în anexa I la Directiva 91/414/CEE, evaluarea tehnică și științifică a fluroxipirului a fost finalizată la 30 noiembrie 1999, sub forma raportului de examinare al Comisiei pentru fluroxipir. În acest raport de examinare, doza zilnică acceptabilă (DZA) pentru fluroxipir a fost stabilită la 0,8 mg/kg bw/zi. Durata expunerii pe parcursul întregii vieți a consumatorilor de produse alimentare tratate cu fluroxipir a fost estimată și evaluată în conformitate cu procedurile și practicile utilizate în Comunitatea Europeană, ținând seama de orientările publicate de către Organizația Mondială a Sănătății (9) și s-a calculat că conținuturile maxime de reziduuri stabilite în prezenta directivă nu provoacă o depășire a acestei DZA.

               (5)

               Nu s-au observat efecte toxice acute care să necesite stabilirea unei doze de referință acute pe parcursul evaluării și al discuției care au precedat includerea fluroxipirului în anexa I la Directiva 91/414/CEE.

               (6)

               Pentru a se asigura protecția corespunzătoare a consumatorului contra expunerii la reziduuri din sau de pe produsele pentru care nu s-a acordat nici o autorizație, este prudent să se stabilească conținuturi maxime provizorii de reziduuri la limita inferioară de detectare analitică pentru toate acele produse reglementate de Directivele 86/362/CEE, 86/363/CEE și 90/642/CEE ale Consiliului. Stabilirea la nivel comunitar a acestor conținuturi maxime provizorii de reziduuri nu împiedică statele membre să stabilească conținuturi maxime provizorii de reziduuri pentru fluroxipir în conformitate cu articolul 4 alineatul (1) litera (f) din Directiva 91/414/CEE și în conformitate cu anexa VI la aceasta.

               (7)

               Se consideră că patru ani este un termen suficient pe parcursul căruia se stabilesc majoritatea utilizărilor suplimentare ale fluroxipirului. După acest termen, conținuturile maxime provizorii de reziduuri ar trebui să devină definitive.

               (8)

               Partenerii comerciali ai Comunității au fost consultați cu privire la conținuturile stabilite în prezenta directivă prin Organizația Mondială a Comerțului, iar comentariile lor asupra acestor conținuturi au fost luate în considerare. Nu s-au definit conținuturi maxime de reziduuri în CODEX pentru fluroxipir. Posibilitatea de stabilire a unor conținuturi maxime de reziduuri pentru anumite combinații de pesticide/culturi specifice altele decât cele specificate aici se examinează de către Comisie pe baza prezentării de date acceptabile.

               (9)

               S-a ținut seama de avizele Comitetului științific pentru plante, în special de sfaturile și de recomandările privind protecția consumatorilor de produse alimentare tratate cu pesticide.

               (10)

               Măsurile prevăzute de prezenta directivă sunt conforme cu avizul Comitetului fitosanitar permanent ,

         ADOPTĂ PREZENTA DIRECTIVĂ:
   Articolul 1
   La partea A din anexa II la Directiva 86/362/CEE se adaugă următoarele rânduri:

                  Reziduu de pesticide

                  Conținut maxim
                  în mg/kg

                  „Fluroxipir inclusiv esterii săi exprimați ca fluroxipir

                  0,1 (11) Orz, ovăz, secară, triticale și grâu

                  0,05 (10)
                      (11) Alte cereale

   Articolul 2
   La partea B din anexa II la Directiva 86/363/CEE se adaugă următorul rând:

                  Reziduu de pesticide

                  Conținutul maxim
                  (mg/kg)

                  De carne, inclusiv grăsime, preparate din carne, organe comestibile și grăsimi animale specificate la anexa I care se încadrează în codurile NC 0201, 0202, 0203, 0204, 0205 00 00, 0206, 0207, ex 0208, 0209 00, 0210, 1601 00 și 1602

                  Pentru lapte și produse lactate specificate în anexa I care se încadrează la codurile NC 0401, 0402, 0405 00 și 0406

                  De ouă proaspete fără coajă, pentru ouă de pasăre și gălbenușuri de ou specificate la anexa I care se încadrează la codurile NC 0407 00 și 0408

                  „Fluroxipir

                  0,5 (13)ex 0206 Rinichi

                  0,05 (12)
                      (13)

                  0,05 (12)
                      (13)

                  0,05 (12)
                      (13) alte produse

   Articolul 3
   La anexa II la Directiva 90/642/CEE se adaugă coloana intitulată „Fluroxipir, inclusiv esterii săi exprimați ca fluroxipir” menționată de anexa la prezenta directivă.
   Articolul 4
   Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
   Statele membre adoptă și publică până la 28 februarie 2002 actele cu putere de lege și actele administrative necesare pentru a se conforma prezentei directive. Statele membre informează de îndată Comisia cu privire la aceasta.
   Statele membre aplică aceste dispoziții de la 1 martie 2002.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 5
   Prezenta directivă se adresează statelor membre.

      Adoptată la Bruxelles, 25 iulie 2001.

            Pentru Comisie

         David BYRNE

            Membru al Comisiei

      (1)  JO L 221, 7.8.1986, p. 37.

      (2)  JO L 180, 3.7.2001, p. 26.

      (3)  JO L 221, 7.8.1986, p. 43.

      (4)  JO L 148, 1.6.2001, p. 70.

      (5)  JO L 350, 14.12.1990, p. 71.

      (6)  JO L 230, 19.8.1991, p. 1.

      (7)  JO L 176, 29.6.2001, p. 61.

      (8)  JO L 57, 2.3.2000, p. 28.

      (9)  Orientări pentru calcularea ingerării alimentare de reziduuri de pesticide (revizuite), pregătite de către Programul alimentar/GEMS în colaborare cu Comitetul Codex pentru reziduuri de pesticide, publicate de către Organizația Mondială a Sănătății 1997 (WHO/FSF/FOS/97.7).

      (10)  Indică limita inferioară a detectării analitice.

      (11)  Indică conținutul maxim provizoriu de reziduuri stabilit în conformitate cu articolul 4 alineatul (1) litera (f) din Directiva 91/414/CEE: toate conținuturile maxime provizorii de reziduuri pentru aceste reziduuri de pesticide se consideră definitive în conformitate cu articolul 10 din directivă la patru ani după intrarea în vigoare a prezentei directive.”

      (12)  Indică limita inferioară a detectării analitice.

      (13)  Indică conținutul maxim provizoriu de reziduuri stabilit în conformitate cu articolul 4 alineatul (1) litera (f) din Directiva 91/414/CEE: toate conținuturile maxime provizorii de reziduuri pentru aceste reziduuri de pesticide se consideră definitive în conformitate cu articolul 10 din directivă la patru ani după intrarea în vigoare a prezentei directive.”
   ANEXĂ

               Grupuri și exemple de produse individuale la care se aplică conținuturile maxime de reziduuri

               Reziduuri de pesticide și conținuturi maxime de reziduuri
               (mg/kg)

               Fluroxipir, inclusiv esterii săi exprimați ca fluroxipir

                           1.

                           Fructe proaspete, uscate sau nepreparate, conservate prin congelare, fără adaos de zahăr; nuci

               0,05 (1)
                   (2)

         (i)   FRUCTE CITRICE

               Grepfrut

               Lămâi

               Lămâi verzi

               Mandarine (inclusiv clementine și alți hibrizi)

               Portocale

               Pomelo (Grepfrut)

               Altele

         (ii)   NUCI (cu coajă sau fără coajă)

               Migdale

               Nuci de Brazilia

               Semințe de anacard

               Castane

               Nuci de cocos

               Alune

               Macadamia

               Pecane

               Semințe de pin

               Fistic

               Nuci

               Altele

         (iii)   FRUCTE SĂMÂNȚOASE

               Mere

               Pere

               Gutui

               Altele

         (iv)   FRUCTE SÂMBUROASE

               Caise

               Cireșe

               Piersici (inclusiv nectarine și hibrizi similari)

               Prune

               Altele

         (v)   BACE ȘI FRUCTE MICI

         (a)   Struguri de masă și de vin

               Struguri de masă

               Struguri de vin

               (b) Căpșune (altele decât cele sălbatice)

         (c)   Bace (altele decât cele sălbatice)

               Mure

               Mure de miriște

               Zmeură Logan

               Zmeură

               Altele

         (d)   Alte fructe mici și bace (altele decât cele sălbatice)

               Afine

               Răchițele

               Coacăze (roșii, negre și albe)

               Agrișe

               Altele

               (e) Bace și fructe sălbatice

         (vi)   DIVERSE

               Avocado

               Banane

               Curmale

               Smochine

               Kiwi

               Kumquat

               Litchi (denumite și cireșe chinezești)

               Mango

               Măsline

               Fructul pasiunii

               Ananas

               Rodii

               Altele

               2. Legume, proaspete sau nepreparate, congelate sau uscate

               0,05 (1)
                   (2)

         (i)   LEGUME RĂDĂCINOASE ȘI CU TUBERCULI

               Sfeclă

               Morcovi

               Țelină

               Hrean

               Anghinare de Ierusalim

               Păstârnac

               Pătrunjel rădăcină

               Ridichi

               Barba caprei

               Cartofi dulci

               Gulie furajeră

               Rapiță

               Ignamă (Cartofi dulci)

               Altele

         (ii)   BULBI

               Usturoi

               Ceapă

               Hașmă

               Ceapă de primăvară

               Altele

         (iii)   LEGUME-FRUCT

         (a)   Solanacee

               Tomate

               Ardei

               Pătlăgele vinete

               Altele

         (b)   Cucurbitacee – cu coajă comestibilă

               Castraveți

               Cornișon

               Dovlecei

               Altele

         (c)   Cucurbitacee – cu coajă necomestibilă

               Pepeni galbeni

               Dovlecei

               Pepeni verzi

               Altele

               (d) Porumb zaharat

         (iv)   LEGUME BRASSICACEE

         (a)   Brassicacee pentru floare

               Broccoli

               Conopidă

               Altele

         (b)   Brassicacee pentru căpățână

               Varză de Bruxelles

               Varză căpățâni

               Altele

         (c)   Brassicacee pentru frunze

               Varză chinezească

               Varză creață

               Altele

               (d) Gulii

         (v)   LEGUME PENTRU FRUNZE ȘI VERDEȚURI PROASPETE

         (a)   Salată și altele similare

               Creson

               Fetică

               Lăptucă

               Andive

               Altele

         (b)   Spanac și altele similare

               Spanac

               Frunze de sfeclă (sfeclă elvețiană)

               Altele

               (c) Năsturel

               (d) Cicoare

         (e)   Verdețuri

               Asmățui

               Arpagic

               Pătrunjel

               Țelină frunze

               Altele

         (vi)   LEGUME LEGUMINOASE (proaspete)

               Fasole (păstăi)

               Fasole (boabe)

               Mazăre (păstăi)

               Mazăre (boabe)

               Altele

         (vii)   LEGUME-TULPINĂ

               Sparanghel

               Cardon

               Țelină

               Fenicul

               Anghinare

               Praz

               Rubarbă

               Altele

         (viii)   CIUPERCI

               (a) Ciuperci de cultură

               (b) Ciuperci sălbatice

               3. Legume uscate

               0,05 (1)
                   (2)

               Fasole

               Linte

               Mazăre

               Altele

               4. Semințe oleaginoase

               0,05 (1)
                   (2)

               Semințe de in

               Arahide

               Semințe de mac

               Semințe de susan

               Semințe de floarea-soarelui

               Semințe de colză

               Boabe de soia

               Semințe de muștar

               Semințe de bumbac

               Altele

               5. Cartofi

               0,05 (1)
                   (2)

               Cartofi timpurii

               Cartofi pentru consum

                           6.

                              Ceai (frunze și tulpini uscate, fermentate sau nu, din frunzele de Camellia sinensis)

               0,1 (1)
                   (2)

               7. Hamei (uscat), inclusiv granule de hamei și praf neconcentrat

               0,1 (1)
                   (2)

      (1)  Indică limita inferioară de detectare analitică.

      (2)  Indică conținutul maxim provizoriu de reziduuri stabilit în conformitate cu articolul 4 alineatul (1) litera (f) din Directiva 91/414/CEE: toate conținuturile maxime provizorii de reziduuri pentru aceste reziduuri de pesticide se consideră definitive în conformitate cu articolul 10 din directivă la patru ani după intrarea în vigoare a prezentei directive.